ऐसा हिन्दू हूं मैं !
.....................
आज 12 जनवरी है. स्वामी विवेकानंद की जयंती.
हर साल विवेकानंद की जयन्ती पर कुछ लोग उन्हें उद्धृत करते हुए तमाम हिन्दुओं को ललकारने लगते हैं. कहते हैं, गर्व से कहो हम हिन्दू हैं!

तो मैं कहता हूँ! गर्व से कहता हूँ कि मैं हिन्दू हूँ. लेकिन आपका वाला दंगाई, असहिष्णु और नफ़रती हिन्दू नहीं. मैं तो विवेकानंद और गाँधी वाला हिन्दू हूँ. मनुस्मृति वाला नहीं, आरण्यक- उपनिषद वाला हिन्दू. एकोहम बहुस्यामः वाला हिन्दू. सबके लिए सुख, शान्ति और शुभ की कामना करने वाला हिन्दू.

हिन्दू होने के इस मायने पर मुझे गर्व है. मैं मस्ज़िदों के नीचे मन्दिर नहीं, कण कण में व्याप्त ईश्वर को खोजने वाला जिज्ञासु हिन्दू हूं.

लेकिन इस गर्व के साथ अक्सर मुझे शर्म भी आती है. इस बात पर कि समस्त जड़ और चेतन में ब्रह्म देखने के बावजूद सिर्फ हिन्दुओं में ही जाति-वर्ण की विभेदकारी व्यवस्था है. मैं इस नासूर का जड़ से खात्मा चाहता हूँ.

मुझे अपने मत-पंथ और व्यवस्था से जो शर्म आती है,  मैं सार्वजनिक तौर पर उसका इज़हार कर सकता हूँ, और इससे मेरे हिन्दू होने पर कोई फ़र्क़ नहीं पड़ता. इसलिए भी गर्व से कहता हूँ कि मैं हिन्दू हूँ. 

मैं वेदों में छुपे ज्ञान से सीखना चाहता हूँ, लेकिन उसकी हिंसा का विरोध करता हूँ. मैं गर्व से कहता हूँ कि मैं ऐसा हिन्दू हूँ, जो वेदों की ही नहीं, अपने आराध्य देवों की भी आलोचना कर सकता है. मैं माता शबरी के जूठे बेर खाने वाले सहृदय प्रभु राम का उपासक हूँ, और मर्यादा के नाम पर सीता माता का त्याग करने वाले राजा राम का आलोचक भी हूँ. 

मैं अपने मत-पंथ पर आस्था और दूसरों के पंथ-मज़हब के प्रति पूरा सम्मान रखता हूँ. मैं हर रिलीजन की हर ग़लत बात का विरोधी हूँ, लेकिन आलोचना की शुरुआत अपने घर से करने की ही कोशिश करता हूँ. 

मैं शक्तिस्वरूपा देवी का उपासक हूँ, इसलिए शाक्त हूँ. मुझे राम की मर्यादा और कृष्ण की नीति ने वैष्णव बनाया है, और शिव के औघड़पन ने शैव. 

मैं बुद्ध से बोध प्राप्त करता हूँ, और उनकी तरह पाखण्ड के खिलाफ खड़ा होना चाहता हूँ. मैं यीशु से करुणा और महावीर से अहिंसा की दीक्षा लेता हूँ. एक्योंकार कहते हुए मैं नानक का सिख हो जाता हूँ. मैं ईसाइयों से सेवा और इस्लाम से बराबरी सीखता हूं.

मैं सच और हक़ के पक्ष में डटकर खड़े और दुश्मनों से घिरे करबला के हुसैन का उतना ही अनुयायी हूँ, जितना कुरुक्षेत्र के रणक्षेत्र में गीता का संदेश देते कृष्ण का.

मैं पाखण्ड, रूढ़ियों और असहिष्णुता के ख़िलाफ़ खड़ा होना चाहता हूं. हर तरह की ग़ैर बराबरी, शोषण और हिंसा के ख़िलाफ़ भी.

मैं धर्म को मठों-मंदिरों-मूर्तियों के दायरे और पुजारियों-पण्डों यहाँ तक कि देवताओं के कब्ज़े से भी मुक्त रखना चाहता हूँ.  

मैं मूर्ति को पूजकर भी हिन्दू ही रहता हूँ, अग्नि को पूजकर भी, और निराकार की उपासना करके भी. मैं जानता हूँ कि नास्तिक चार्वाकों की तरह मंदिर की सीढ़ियों पर खडा होकर ईश्वर की आलोचना करूंगा, तब भी मैं हिन्दू ही रहूँगा. कोई आचार्य-महंत, कोई मठ-मन्दिर-पीठ या धर्मसंस्था; कोई मुझे हिन्दू होने से ख़ारिज नहीं कर सकता. इसलिए भी मुझे हिन्दू होने पर गर्व है. 

लेकिन इस गर्व के बावजूद मैं अपने पड़ोसी से ईसाई, मुसलमान, सिख या नास्तिक होने का गर्व नहीं छीनना चाहता, इसलिए भी मुझे अपने हिन्दू होने पर गर्व है. 

मैं प्रदीप्त अग्नि, प्रचंड सूर्य, सदा बहती वायु, जीवनदायी जल, अगणित पृथ्वियों और अनंत आकाश का पुत्र हूँ. अन्तिम सत्य का उत्सुक अन्वेषक. 

ये हैं मेरे हिन्दू होने के मायने! 
तमसोमाज्योतिर्गमय!!